b"\n_START_ARTICLE_\nArgeleta\n_START_SECTION_\nGeografia\n_START_PARAGRAPH_\nEl relleu d'Argeleta \xc3\xa9s de muntanya mitjana; no sobrepassa els 800 m d'altitud. El clima \xc3\xa9s mediterrani, per\xc3\xb2 m\xc3\xa9s fred i menys humit que a la costa. Limita amb els municipis de Lludient, Toga, Vallat, Fanzara i Llucena._NEWLINE_El terme est\xc3\xa0 poblat de pins i alzines en la major part, encara que els incendis soferts en la d\xc3\xa8cada dels 90 deixaren empremta en el paisatge; la resta del terreny est\xc3\xa0 ocupat pels cultius de sec\xc3\xa0 pr\xc3\xa0cticament abandonats i una xicoteta porci\xc3\xb3, al costat del riu Argeleta (o Vilafermosa), dedicada als c\xc3\xadtrics. A banda del riu, que \xc3\xa9s el centre tur\xc3\xadstic del municipi, hi ha nombroses fonts, com ara la de Los Ignacios, que naix entre enormes roques i desaigua al riu; la Sima de la Muela, de gran profunditat; coves com la de Pons, la del Cabezo i Avenc Simba i gran quantitat de senders perfectament senyalitzats per a perdre's per la natura.\n_START_SECTION_\nHist\xc3\xb2ria\n_START_PARAGRAPH_\nL'escriptor grec Estrab\xc3\xb3 (63 aC - 21 dC) i el ge\xc3\xb2graf rom\xc3\xa0 Avi\xc3\xa8 en la seua Ora Marina parlen ja del lloc. El 1262 apareix documentat com Arjalidah. En temps de la conquesta era una torre que pertany\xc3\xa9 a Ferran P\xc3\xa9rez, fill de l'antic governador de Val\xc3\xa8ncia, Zayd Abu Zayd, que despr\xc3\xa9s de la conquesta va retirar-se a Argeleta, es va convertir al cristianisme i, a poc a poc, va anar cedint terres i privilegis a la noblesa cristiana. El 1491 el poble, que continuava habitat pels moros, pass\xc3\xa0 a propietat de la corona fins que va ser adquirit per la fam\xc3\xadlia Aren\xc3\xb3s. L'expulsi\xc3\xb3 dels moriscs, el 1609, deix\xc3\xa0 el lloc gaireb\xc3\xa9 desert fins al 23 de febrer de 1611, en qu\xc3\xa8 el nou senyor, Pere Escriv\xc3\xa0 Sabata, bar\xc3\xb3 d'Argeleta, don\xc3\xa0 carta pobla a 24 fam\xc3\xadlies. La baronia d'Argeleta va pert\xc3\xa0nyer al marqu\xc3\xa8s de Monistrol dintre de la governaci\xc3\xb3 de Morella, abans d'establir-se la distribuci\xc3\xb3 territorial en prov\xc3\xadncies.\n_START_SECTION_\nEconomia\n_START_PARAGRAPH_\nLa seua economia est\xc3\xa0 repartida entre l'agricultura de sec\xc3\xa0, la construcci\xc3\xb3 i els serveis, sectors creixents a causa de la proximitat a nuclis de poblaci\xc3\xb3 en continu creixement pel turisme d'interior i la ind\xc3\xbastria, ja que molts dels seus habitants es desplacen di\xc3\xa0riament a les f\xc3\xa0briques de cer\xc3\xa0mica d'Onda o Ribesalbes."